**Vojtech Bucko**, známy aj ako **Adalbertus Bucko**, (\* 16. apríl 1911, Libichava, Slovensko – † 18. február 1993, Mníchov, Nemecko) bol slovenský cirkevný historik, krajanský pracovník, katolícky kňaz a publicista.

Životopis
---------

Vojtech Bucko sa narodil v obci Libichava, dnešný okres Bánovce nad Bebravou. Vychodil gymnázium a seminár v Nitre, v rokoch 1931 až 1935 študoval na Teologickej fakulte v Olomouci. Zároveň absolvoval aj archivársky a knihovnícky kurz na filozofickej fakulte Karlovej univerzity v Prahe.

V roku 1935 bol vysvätený za katolíckeho kňaza a začal pôsobiť ako pomocník, neskôr ako suplujúci profesor na Teologickej fakulte Slovenskej univerzity v Bratislave. V roku 1945 sa stal profesorom cirkevných dejín na teologickom inštitúte v Nitre.

V roku 1949 emigroval do Nemecka, kde pôsobil ako kňaz v mestách Ruding, Bayerbrunne či Icking. Neskôr sa stal riaditeľom Slovenskej katolíckej misie v Nemeckej spolkovej republike, kde sa angažoval v pomoci slovenským emigrantom. Za svoju činnosť mu Svätá stolica udelila titul monsignore.

V roku 1981 odišiel na dôchodok, Slovensko znovu navštívil až v roku 1990.

Umiera vo februári roku 1993 v Mníchove, pochovaný je v rodnej obci Libichava.

Práca
-----

Bucko sa považuje za významného cirkevného historika. Zameriaval sa najmä na cyrilo-metodské obdobie a cirkevné dejiny 15. až 16. storočia, pričom o týchto témach vydal viaceré knihy a monografie. Vo svojej práci pokračoval aj po emigrácii do Nemecka.

Tam sa okrem písomnej činnosti venoval aj pastorácií, hlavne medzi slovenskými utečencami v Nemecku. Organizoval pre nich nielen duchovnú, ale aj sociálnu pomoc, aktívne sa zúčastňoval na kultúrnych a politických podujatiach slovenskej emigrácie. Spolupracoval tiež so slovenskými časopismi a organizáciami v Nemeckej spolkovej republike.

V roku 1950 ho vymenovali za sekretára katolíckej misie pre slovenských utečencov s platnosťou pre celé Nemecko. O dva roky nato sa stal riaditeľom tamojšej slovenskej katolíckej misie. Veľkú pozornosť venoval najmä utečencom spomedzi slovenskej akademickej mládeže a umožňoval im dokončiť vysokoškolské štúdiá.

Písal tiež články do krajanských časopisov, hlavne do periodík ako Slobodné Slovensko, Hlasy z Ríma, Slovák v Amerike, či Slowakei.

Svoj postoj k emigrácii a Slovensku vyjadril takto: „Stal som sa nemeckým občanom, ale neprestal som byť Slovákom. Láska k vlasti sa tým nezmenšila, skôr sa zväčšila."

Diela
-----

* 1935 - *Význam sv. Metoda pre Slovákov*
* 1936 - *Čo sa deje v Konnersreuthe?*
* 1939 - *Reformné hnutie v arcibiskupstve ostrihomskom do r. 1564*
* 1940 - *Mikuláš Oláh a jeho doba 1493-1568*
* 1941 - *K náboženským dejinám vo Zvolenskej župe okolo r.1560*
* 1941 - *Mikuláš Oláh (1493-1568) a jeho doba*
* 1942 - *Pápež Pius XII. 25 rokov biskupom*
* 1944 - *Cirkev Kristova v dejinách*
* 1946 - *J.E. dr.Karol Kmeťko 25 rokov biskupom v Nitre*
* 1965 - *Academia Istropolitana*

Referencie
----------

1. ↑  DATABAZEKNIH.CZ. *Vojtech Bucko* [online]. www.databazeknih.cz, [cit. 2021-09-20]. Dostupné online.
2. ↑   *Kresťanské knihy | Knižnica | Schematizmus | Dominikánsky knižný inštitút* [online]. knihydominikani.sk, [cit. 2021-09-16]. Dostupné online.
3. ↑   *BUCKO, Vojtech (\*16* [online]. www.kultura-fb.sk, [cit. 2021-09-20]. Dostupné online.
4. ↑   *Výsledky hľadania pre autora* [online]. sclib.svkk.sk, [cit. 2021-09-20]. Dostupné online.
5. ↑   *BUCKO, Vojtech (\*16* [online]. www.kultura-fb.sk, [cit. 2021-09-20]. Dostupné online.

Literatúra
----------

* *Biografický lexikón Slovenska*. Zväzok I A – B. Martin : Slovenská národná knižnica; Národný biografický ústav, 2002. 638 s. ISBN 80-89023-16-9. S. 588 – 589.
* *Lexikón katolíckych kňazských osobností Slovenska*. 1. vyd. Bratislava : Lúč, 2000. 852 s. ISBN 80-7114-300-6. S. 156 – 157.
* Jozef M. Rydlo: Zum 75. Geburtstag von Prof. Dr. Adalbert Bucko [mit Bibliographie]. In: Slowakei, 1986, roc. 24, s. 162 – 169.
* Literárny almanach Slováka v Amerike, 1967, s. 123-124

Autoritné údaje: * BnF: 121779336
* ISNI: 0000 0000 0074 9979
* NK ČR: jo2013751580
* VIAF: 12350562